
PROLOGI


Saksa vuonna 1943



Emmy Göring, omaa sukuaan Sonneman, oli haaveillut maineesta ja rikkauksista jo kauan, aina hänen ja valtakunnanmarsalkka Hermann Göringin häistä lähtien. Emmy unelmoi erityisesti tietystä upeasta aarteesta. Sen vertaista ei ollut, mutta sen omistajaksi päätyminen olisi edellyttänyt ihmettä. Mutta ihmeitä tapahtui Wermachtin ansiosta.


Göringien häät olivat olleet uuden Saksan suurimmat ja upeimmat. Kuinka mahtavalta oli tuntunut näyttää koko Sonnemanien sukukunnalle, että Emmy nai valtakunnan toiseksi tärkeimmän ja vaikutusvaltaisimman miehen. Emmy Göringin unelman toteutuminen Pietarin Katariinan palatsin häikäisevimmän aarteen haltuunotosta, Meripihkahuoneesta, alkoi tuntua entistä todellisemmalta. Emmy tiesi, että Hermann oli valmis tekemään lähes mitä tahansa hänen vuokseen. Eikä vain hänen, vaan myös heidän tyttärensä Eddan vuoksi. Neljä vuotta täyttävä Edda oli eräänä päivänä perivä arjalaisen rodun puhtaimpien edustajien, Göringien, koko omaisuuden.


Emmy Göring tiesi, että Meripihkahuonetta havitteli moni. Hänelle tärkeintä oli tieto, että Hermann ei ikinä tulisi testamenttaamaan Meripihkahuonetta kenellekään muulle kuin heidän yhteiselle Eddatyttärelleen. Emmy halusi antaa Eddalle maailman hienoimman syntymäpäivälahjan. Aarre oli kymmenien miljoonien Saksan markkojen arvoinen, ellei satojen.


Kolmas valtakunta kulki voitosta voittoon, ja liittoutuneiden taideaarteita oli saatu yhä enemmän valtakunnan haltuun, minne ne oikeutetusti kuuluivat. Valtakunnan sotamarsalkka, ilmailuministeri, Luftwaffen komentaja ja valtiopäivien puhemies Hermann Göring oli suunnannut katseensa itään. Hän oli vakuuttunut, että maailmanherruus ei kommunisteilta onnistuisi, sillä herruus kuului arjalaiselle rodulle.


Edda-tytär oli tietysti liian nuori ymmärtääkseen valtakunnan välttämättömiä ja lopullisia päämääriä, mutta myöhemmin hän ymmärtäisi ainakin kauneuden ja korvaamattomien taideaarteiden päälle. Hän osoitti kuitenkin jo pienenä arjalaista kyvykkyyttä kerrottuaan kerran juhlissa setä Hitlerille, että tuosta hurjasta, viiksekkäästä herrasta tulisi maailman kuningas. Se oli saanut Hitlerin ilahtuneena nauramaan, mikä oli yllättänyt Göringin, sillä Hitler ei paljon naureskellut.


Hermann Göring halusi ilahduttaa sekä vaimoaan että tytärtään. Käydessään aiemmin natsijohdon kanssa tapaamassa Stalinia, Göringille oli esitelty Katariinan palatsi. Hermann oli sekä ihastuksissaan että suutuksissaan meripihkahuoneen nähdessään. Ainutlaatuinen aarre ei suinkaan kuulunut alemmalle tuolle slaavilaiselle rodulle. Meripihkasta ja kullasta kimaltava taideaarteiden huippu oli alun perin ollut rodullisesti ylempien saksalaista omaisuutta, mikä oli myös venäläisten tiedossa. Nykyistä, Venäjän vallankumouksen jälkeistä suurvaltaa hallitsivat ja asuttivat moukat, jotka luulivat, että tasa-arvoisuus oli hyvä tavoite, ja että kaikkien historiallisten aarteiden tuli olla venäläisten yhteistä omaisuutta. Rouva Göring hymyili tyytyväisesti, kun Hermann kuiskasi, että meripihkahuone tulisi olemaan heidän omansa, hyvin pian.


Emmy paasasi iltaisin ennen nukkumaanmenoa Hermannille, että tämän tulisi vaatia kaikki Leningradin palatsien saksalaista ja germaanista alkuperää olevat aarteet takaisin germaaneille eli heille. Hermann lupasi, että he voisivat ottaa Katariinan palatsin kesähuvilakseen, kunhan Saksa olisi saavuttanut lopullisen voiton myös Venäjän suuresta, slaavilaisen rodun rappeuttamasta maasta. Emmy nyrpisti nenäänsä ja sanoi, ettei haluaisi kesähuvilaa moisesta maasta. Mutta miljoonien arvoiset meripihkahuoneen paneelit olisivat eri juttu. Ne voisivat koristaa heidän tulevan palatsinsa seiniä, mutta ehkä osan niistä voisi myydä hyvään hintaan.


”Hyvään ja hyvään…Ei kai nyt pihka voi niin hirveän arvokasta olla…,” Hermann kokeili huvikseen, vaikka tunsi hyvin meripihkahuoneen historian.


Emmy nauroi miehensä tietämättömyyttä.


”Kuulepas, Saksan sankari, oma pikku virtaheponi, suloinen tyrannosaurukseni, meripihka on yksi vanhimpia ja arvokkaimpia luonnontuotteita kullan ohella. Ja se kuuluu nimenomaan Saksalle! Meripihkahuone ja sen miljoonien arvoiset paneelit ovat kiistämättä meidän. Ellet muista, huoneen lahjoitti tsaarille oman maamme sankari, vuonna 1916 Preussin kuningas Fredrik Vilhelm, jonka isä oli alun pitäen rakennuttanut meripihkahuoneen.”


Hermann vakavoitui ja nyökkäsi.


”Olet oikeassa, oma suloinen kurtturuusuni, kunhan kiusoittelin. On suuri vääryys, että saksalaisille alun perin kuulunut Preussissa rakennettu Meripihkahuone on sellaisen maan julkista ja kollektiivista omaisuutta, joka on täysin harhateillä. Maata asuttavat ja hallitsevat kommunistisen puolueen moukat, jotka luulevat, että ihmisten määrä korvaa laadun ja että kaikki kansalaiset ovat yhdenvertaisia − pyh!”


”Niin juuri, kultaseni! Ajattele, meripihkahuoneen seinät on koristeltu tuhansilla meripihkaupotuksilla ja kymmenillä kiloilla kultakoristeita. Huone kimaltelee ja säihkyy kuin hunajakenno auringossa. Sen arvo voi olla jopa kymmeniä miljoonia saksanmarkkoja,” Emmy haaveili.


”Hmm, pikemminkin satoja miljoonia. Siitä voisi tulla hieno vetonaula Berliinin historialliseen museoon, kun lopullinen voitto on saavutettu”, Hermann oli pohdiskelevinaan. ”Kyllähän sen saisi kuljetettua laivalla nopeastikin…”


”Nyt sinä kiusaat! Minä haluan sen! Se on meidän!” Emmy huusi, ja Hermann kaappasi hänet syliinsä nauraen.


Hermann heltyi ja sanoi, että jos vaimo jaksaisi odottaa muutaman kuukauden, heistä tulisi rikkaita kuin kroisokset, ja Talvipalatsi tulisi kalpenemaan uuden Saksan valtakunnan aarteiden rinnalla. Se aika koittaisi, kunhan Saksan valtakunta olisi saavuttanut lopullisen voiton Venäjän laajasta, Saksalle pian kuuluvasta alueesta.


Seitsemän kuukauden kuluttua Hermann Göring asteli luotetuimman adjutanttinsa kanssa huomattavan suurilla aalloilla keinuvan Karlsruhe-laivan portaita alas kohti keskiruumassa sijaitsevaa valtavaa puista konttia. Aallokko tuntui yltyvän, kun Hermann tukeutui molemmin käsin portaikon kaiteeseen. Häntä ärsytti se, että hän näytti adjutanttinsa silmissä heikolta epävarmoine askelineen.


”Onko täysin varmaa, että kukaan muu ei tiedä aarteen olevan tässä laivassa?” Hermann kysyi adjutantilta.


”Aivan varmaa, Mein Herr! Vain te ja minä. Lastaajat luulevat, että laatikot sisältävät venäläisiltä otettuja aseita, joita viemme Norjan joukoillemme”, adjutantti huusi yli tuulen huminan ja laivan ryskähtelyn.


”Tiedäthän, että sinun tulee kuljettaa kapteenin ja perämiehen kanssa aarre rantaan sovittuun paikkaan, jos näyttäisi siltä, että laiva ei selviytyisi? Voi olla, että se hetki on lähempänä kuin arvaammekaan. Jos se ei jostakin syystä onnistu, sinun on etsittävä meidän hallussamme olevan Sola Strandin läheisyydestä sopiva paikka. Onneksi paneelit kyllä kelluvat hyvän tovin puulaatikoissaan ennen uppoamista,” Göring sanoi adjutantilleen.


”Natürlich, Mein Herr! Järjestän ne turvaan ja palaan kertomaan, missä ne ovat”, adjutantti sanoi kumartaen ja riensi ruumaan.


Hermann harmitteli mielessään, että hän joutuisi uhraamaan hyvän adjutantin. Meripihkahuoneen seinäpaneelien salaisuuden tuli jäädä toistaiseksi vain hänen itsensä tietoon. Monet arvelisivat, että saksalaiset olivat joko tuhonneet paneelit tai kätkeneet ne Saksaan. Vain hän itse, valtakunnanmarsalkka, tietäisi totuuden.


Norjan miehitys oli antanut Göringille idean viedä meripihkahuoneen aarteet salaa Norjaan. Monet luulivat, että Talvipalatsista viedyt Meripihkahuoneen seinäpaneelit olivat Köningsbergin linnan kellarissa. Niin Göring oli kertonut Hitlerillekin. Edes Emmy ei tiennyt, että Karlsruhe-laiva, jonka lastia Hermann Göring oli lähtenyt vartioimaan ja ottanut perheensä mukaan, oli lastattu jättiomaisuutta merkitsevällä kullankimalteisella Talvipalatsin meripihkataiteella. Antamalla huippu-upean lahjan Führerille tämän syntymäpäivänä hän, tulevan suur-Saksan toiseksi tärkein mies, vahvistaisi asemansa moninkertaisesti. Siitä ei ollut pitkä matka Führeriksi Hitlerin paikalle. Lisäksi Emmy ja Edda saisivat ihailla paneeleita loppuelämänsä Suur-Saksan päämajassa.


Köningsberg oli ollut meripihkapaneelien epävarma säilytyspaikka. Norjan siirryttyä Saksalle ja liittoutuneiden uhatessa Saksaa, Karlsruhe-laiva oli määrätty aarteiden evakuointitehtäviin, jos Saksa häviäisi. Sellainen oli tuntunut Göringistä mahdottomalta. Ei tosin enää. Onnekseen Göring saattoi käyttää Karlsruhe-laivaa sodan aikana myös omiin tarkoituksiinsa. Merpihka oli itsessään kevyttä, vain gramman verran neliösenttiä kohti. Meripihkahuoneen seinäpaneeleissa olevat kultakoristeet sen sijaan painoivat enemmän. Vielä enemmän painoivat Karlsruheen lastatut asevarastot, joita siirrettiin Norjaan saksalaisten miehittäjien käyttöön. Miinanraivausalus suojeli arvokkaassa lastissa kulkevaa Karlsruhea 500 metrin päässä edellä.


Kun Göring huojahteli laivan portaiden puolivälissä, suuri aalto keinautti alusta jyrkästi. Hermann säikähti ja tarrautui porraskaiteeseen syliotteella. Laivan vastaliike oli yhtä raju. Adjutantti huusi:


”Mein Herr, rientäkää kannelle, siirrymme miinanraivaajaan, se on jo lähellä! Lasti on irronnut. Laiva uhkaa kaatua, meidän on jätettävä se, nyt! Haen perheenne!”


Adjutantti juoksi hakemaan Emmyn ja Eddan hytistään sillä aikaa, kun miinanraivausalus kiinnitettiin hurjasti keinuvaan Karlsruheen. Pelastusalukseen nousivat Göringin perheenjäsenet, sitten Karlsruhen miehistö. Vain kapteeni, perämies sekä adjutantti jäivät Karlsruhelle. Göring ei miettinyt hetkeäkään, mikä laivalle jäävien kohtalo tulisi olemaan. Heidän tehtävänsä oli pelastaa lasti, ja siinä heidän olisi paras onnistua, muuten...


Seuraavat pelottavan keikkuvat tunnit Hermann Göring vietti jyrkillä aalloilla keinuvalla miinanraivausaluksella Emmyn ja Eddan kanssa rukoillen vanhoja germaanisia jumalia − Emmy ja Edda oman ja Hermannin hengen puolesta, Hermann myös Karlsruhen korvaamattoman lastin vuoksi.


Seuraavan aamun valjetessa Hermann Göring seisoi MS Sturmbahnführer -miinanraivausaluksen kannella pidellen kiinni kookkaan mustanpuhuvan aluksen kaiteesta, kun myrskyä seuranneet mainingit keinuttivat laivaa. Emmy ja Edda voivat pahoin pienessä hytissä kannen alla. Karlsruhe-laivasta ei näkynyt enää merkkiäkään. Oli heidän onnensa, että miinanraivausalus oli ehtinyt paikalle ajoissa, ja että Karlsruhea merikelpoisempana pelasti heidät.


Göring huokaisi syvään katsoessaan suuntaan, jossa hän arveli Karlsruhen kadonneen aaltoihin lopullisesti. Korkeilla aalloilla ei näkynyt ainuttakaan mahdollisen hylyn osaa kertomassa tragediasta. Öinen onnettomuus hyytävässä myrskyssä oli epäilemättä kätkenyt laivan mahdollisen hukkumispaikan sijainnin. Kapteenin ja perämiehen kohtalosta ei ollut tietoa, mutta sitä ei ollut vaikea arvata. Oli mahdollista, että aarre oli vajonnut Karlsruhen kanssa merenpohjaan. Kenties adjutantti apunaan kapteeni ja perämies olivat ehkä sittenkin onnistuneet pelastamaan laatikot. Oli hieman toivoa, että lopulta lasti löytyisi laivan uppoamispaikalta tai sovitusta kätköstä. Nyt vain hän, Hermannn Göring, tiesi, mitä maailmankuululle Meripihkahuoneelle oli tapahtunut. Kun Saksa olisi voittanut ja rauha viimein solmittaisiin, Herman palaisi hakemaan aarteen, joka hänelle kuului.










1. LUKU


Lepsomin vankila, nykypäivä



Venus Vulcanus oli kurkkuaan myöten täynnä Lepsomin naisvankilan ruokia, majoitusta, työntekijöitä ja muita asukkaita, jotka olivat typeriä roistoja. Häntä ympäröivät ala-arvoiset naisrikolliset, joita eivät tuntuneet kiinnostavan Venuksen jalot ja epäitsekkäät päämäärät maailman muuttamiseksi yksinomaan naisten asuttamaksi. Jos miehiä vielä jäisi hänen suunnitelmiensa jälkeen jokunen jäljelle, he saisivat kokea kaiken sen, mitä naiset olivat vuosituhansien ajan kokeneet. Vähättelyn, syrjinnän, raadannan, uhrautumisen, väkivallan, alistamisen, surkeat työpaikat, pienet palkat… Parasta olisi, jos sellaista yhteiskunnallista alaluokkaa kuin miessukukunta ei enää tarvittaisi.


Kuinka onnekasta olikaan, että HMSS:n naisagentti-ääliöt olivat antaneet hänelle, Vulcanuksen suvun älykkäimmälle yksilölle, vankilaan Cindyn Bindy-pennun, tietokonerobottikoiran, joka opetteli joutuisasti tekoälyn taitoja. Se osasi monia koiramaisia temppuja, ja enemmänkin. Se käveli, juoksi, heilutti häntää, avasi lukkoja, nouti, vartioi, haukkui, murisi, kuljetti ja omi monia sellaisiakin taitoja, joista Venus ei ollut vielä osannut ottaa selvää. Venus oli varma, että ei kestäisi kauaakaan, kun hän pääsisi Bindyn kanssa ulos Lepsomista. Hän ei todellakaan aikonut jäädä nauttimaan viiden vuoden kakusta, jonka hän oli saanut oikeusistuimessa erinäisistä toimistaan. Tuomio ei häntä musertanut, koska hän tiesi, että tarkoitus pyhitti keinot. Eikä sen suurempaa tarkoitusta ja päämäärää ollutkaan kuin maailman pelastaminen epäoikeudenmukaiselta miehiseltä heteroylivallalta. Maailma pelastuisi diktatuureilta, joita sujuvasti vähäteltiin ja joiden tuhoavia seurauksia maapallo ja sen asukkaat joutuivat loputtomiin kärsimään, koska miehet hallitsivat yhteiskuntia kaikkialla.


Ei, Venus ajatteli, oli vain ajan kysymys, milloin Bindy auttaisi hänet pois vankilasta, kuten Cindy oli aiemmin auttanut AlManAkkahin pois Lepsomista. Sitten Venus pääsisi jatkamaan työtä, jota kukaan muu maailmassa ei ottanut vastuulleen riittävän tosissaan. Ehkä Bindy onnistuisi kehittyessään keksimään keinon muuttaa ihmiskunnan genetiikkaa niin, että naisten XX-geenit veisivät lopulta voiton kilpailussa maailman hallinnasta.


Vankilan henkilökunta oli antanut Venuksen pitää Bindyn tarkistettuaan, että sillä ei saanut yhteyttä ulkomaailmaan. HMSS:n keksijänero Queue oli vakuuttanut vankilanjohdon siitä, että koiranpennulta aidosti näyttävästä robotista ei olisi vaaraa vankilassa. Sen oli tarkoitus toimia lähinnä koiranpennun jäljittelijänä ja tietokoneena, jolla saattoi kirjoittaa, piirtää ja keksiä yksinkertaisia koiranpentumaisia lisätoimintoja. Se pystyi kuitenkin jopa uimaan ja sukeltamaan.


Venus virnisti ajatellessaan, että Queuellakin oli heikot kohtansa. Naisten yksityisen vakooja- ja rikollista toimintaa vastustavan agenttijärjestön, HMSS:n, Her Majestys’ Secret Servitresses:in nerokas keksijä ei ollut kuitenkaan osannut ottaa huomioon tekoälyn nopeaa kehitystä eikä varsinkaan sitä, että vankilassa oli monenlaista älykästä osaajaa. Kullanarvoiseksi oli Venukselle Lepsomissa osoittautunut Digi-Disa, joka oli joutunut Lepsomiin onnistuttuaan hakkeroitumaan poliisin tietokantoihin etsiessään entistä heilaansa. Sen lisäksi nainen oli kertonut onnistuneensa siirtämään omalle tililleen 100 000 puntaa vankilanjohtajan salaiselta yksityistililtä siten, että johtajalla ei ollut aavistustakaan siitä, kuka varkauden oli tehnyt.


Päästäkseen lähelle Digi-Disaa Venus oli käyttänyt häikäilemättä hyväkseen Bindyn koiranpentumaista söpöyttä. Venusta aiemmin nenäänsä pitkin katsellut Digi-Disa jopa hymyili, kun hihnan päässä kulkeva Bindy nousi Disan jalkaa vasten häntäänsä heiluttaen rapsutettavaksi. Pennun suloisuus taltutti naisen kuin naisen. Bindyn avulla Venus löysi pian yhteisen sävelen Digi-Disan kanssa. Venus kertoi Disalle kokemuksiaan elämänsä miehistä, jotka olivat sortaneet häntä ja aliarvioineet hänen kykyjään. Mikä olikin sikäli totta, sillä Venuksen isäpuoli oli totisesti tehnyt hänen lapsuudestaan ikimuistoisen kurjan. Kun Venus pani Disan kanssa peliin vielä aiemmat melkein voittoisat yrityksensä tehdä maailmasta naisten ja erityisesti lesbojen hallitseman, Digi-Disa lupasi auttaa Venusta parhaansa mukaan, kunhan pääsisi tämän kanssa pakenemaan Lepsomista. Venus lupaili monenmoista, mutta päätti jättää Disan vankilaan, koska hänellä oli lähinnä huonoja kokemuksia pakokumppaneista. Bindy riittäisi siihen tarkoitukseen hyvin.


Iltaisin Venus käytti Disan neuvoja päästäkseen Bindyn kautta käsiksi rikollismaailman lesboeliitin viimeisimpiin saavutuksiin. Disa oli lisännyt Bindyn turkin alle joustavan näytön ja yhteydet, jotka olivat ratkaiseva apu digitaalisen maailman mahdollisuuksien äärelle.


Venuksen pulssi kiihtyi, kun hän löysi Lesfempirates-sivuston. Monen yrityksen ja kokeilun jälkeen hän yllätyksekseen tupsahti sen kautta toiselle salaiselle sivustolle, jonka etusivulla oli piirroskuva saaresta nimeltään Woman. Vankilassa hän oli kuullut huhuja saaresta, joka oli vain lesboille ja jossa vietettiin kesäisin kansainvälisiä juhlia ja tapahtumia. Venus innostui, koska saarelta voisi saada uusia rikoskumppaneita ja kenties tutustua johonkin sellaiseen naiseen, jonka kanssa voisi tehdä muutakin mukavaa kuin rikoksia. Hyvältä keksinnöltä kuulostavalla saarella voisi olla myös vanhoja tuttuja Lepsomista.


Saaren logona oli klassinen lesbomerkki, kaksi naaraanmerkkiä vekkulisti yhteen liitettyinä, taustalla aallokkoa. Woman-saaren sijaintia ei paljastettu, mutta lähin kaupunki mantereella oli sivuston mukaan Norjan Stavanger. Puolen yötä Venus yritti urkkia lisää tietoa saaresta, mutta onnistumatta hän luovutti aamuyöllä.


Seuraavana iltana Venus pääsi Disan neuvoilla eteenpäin salattuun tiedostoon. Sen alta löytyi tuntemattoman tahon vuotama tieto saarelle perustetusta lesbonaisten omasta veroparatiisista, jonka keskus oli viralliselta koko nimeltään Lesbian National Bank of The Isle of Woman, lyhyesti Woman-Bank. Täysosuma, Venus riemuitsi. Juuri sellaista hän oli kauan kaivannut. Huomattavat resurssit ja kontaktit olisivat avain Venuksen maailmanlaajuisen suunnitelman toteuttamiseen. Nyt hän tiesi, mikä olisi hänen taipaleensa seuraava kohde.


Venus oli täysin kyllästynyt ökyrikkaisiin pomottaviin naisiin, jotka käyttivät hyväkseen hänen osaamistaan ja pitivät itse kaikki rahat ja muut edut. Kuinka paljon hänellä olikaan ollut kehnoja yhteistyökumppaneita ja alaisia, pomoista puhumattakaan, Irinasta La Salle Spectraan ja Al Man Akkahiin. Lisäksi HMSS:n agentit olivat pilanneet hänen yleishyödylliset aikeensa, vaikka järjestön jäsenet itsekin olivat lesboja. Järjestön jäsenten ylenkatse oli sietämätöntä. Nyt Venus toimisi vain yksin, koska mahdollisuus suuriin rahoihin oli käsillä. Enää muutama manööveri Bindyn avulla ja huikeiden mahdollisuuksien portit avautuisivat. Woman-saarelta alkaisi Venuksen johtaman uuden aikakauden vallankumous.










2. LUKU


HMSS:n päämaja



HMSS:n huippuagentti Jane Blond katseli vaivihkaa Queueta, joka vaikutti hermostuneelta. Jane tiesi, että HMSS:n erikoisvälineosaston päälliköllä, järjestön kakkosjohtaja Queuella, oli paljon paineita virassaan. Queuen kaikki tietotekniset yhteydet, turvallisuusjohtajuus ja monet muut vastuut kuormittivat naista, joka juhlisti raittiutensa kuukausipäivää. Ehkä hermostuneisuus johtui ratkeamisen pelosta.


− Onpa mukava nähdä sinua jälleen! Jane sanoi halatessaan Queueta.


He olivat ensimmäisinä paikalla HMSS:n remontoidussa kokoushuoneessa. Seinillä kiiltelivät Queuen aikaansaamat uudet erikoisnäytöt ja tummanvihreät seinäpaneelit, jotka eristivät ulkopuoliset äänet täydellisesti.


−Samoin, Jane. Siitä on jo aikaa, kun juhlimme upeassa kartanossasi voittoa Hollywood-operaatiossamme. Ne vasta olivat kemut!


Jane nyökkäsi hymyillen. Hän huomasi, että Queue puhui hieman liian nopeasti ja pyöritteli samalla kädessään tyhjää grogilasia. Onneksi se näytti kuivalta. Raittiuden kuukausipäivä oli ilonaihe koko HMSS:n henkilökunnalle, vaikka tuskin Queue itsekään tiesi, kestäisikö raittius tästä eteenpäin. Jane muutti puheenaihetta, sillä railakkaiden juhlien muisteleminen ei helpottaisi Queuen oloa.


−Koska Quasimode saapuu? Jane kysyi Queuen kumppanista.


−Ehkä huomenna. Muut ovatkin jo talossa. Mihinkäs sinä olet Seldomin jättänyt? Queue vastasi ja laski lasin pöydälle.


− Harmi kyllä Seldom joutui johonkin minullekin tuntemattomaan työtehtävään pari päivää sitten, kuten varmaan tiedätkin. Oletan, että se liittyy tämän päivän briiffiimme, Jane sanoi vilkaisten kysyvästi Queueta.


Vain HMSS:n päällikkö L:llä oli valtuudet kertoa uusista operaatioista, joten Queue kohautti hartioitaan ja hymyili salaperäinen ilme kasvoillaan. Hän tiesi, että Jane ei tosissaan odottanut selitystä. Samassa ovisummeri soi, Queue tarkisti tulijan näytöltä ja painoi sinistä nappia. Liukuoven takaa laboratorioon astahtivat Constantina Stendis ja hänen elämänkumppaninsa, entinen Puolan naisten painin maajoukkueen ykköstoivo. Jane piti Constantinasta, vaikka tiesi hänet lesboagenttimaailman harjaantuneimmaksi viettelijättäreksi, ammattikuntansa parhaimmistoksi. Janeen Constantinan charmi ei purrut, vaikka naista ei voinutkaan olla pitämättä hurmaavana. Constantinan kumpppani, XXL, oli kutakuinkin Constantinan vastakohta, mutta ehkä juuri siksi mitä sopivin partneri vilkkaalle agentille. Constantinan työtavat herättivät välillä pariskunnassa ristiriitoja ja mustasukkaisuutta, mutta edellisessä Oprahi-operaatiossa XXL oli tasoittanut tilannetta.


Constantina antoi kevyet poskisuudelmat läsnäoleville, huokaisten Janen kohdalla kaihoavasti. HMSS:n erikoissihteeri, edellisen operaation jälkeen ylennetty Huoneybunny tuli tuomaan teetä, skonsseja hapankerman ja hillon kera, pieniä sandwichejä kurkkuineen ja majoneeseineen sekä skotlantilaisia murokeksejä kerrostarjottimella kokousväen nautittavaksi. Honeybunny jäi kokouksen sihteeriksi Janen viereen istumaan. He iskivät silmää toisilleen ja vaihtoivat muutaman leikillisen kuiskauksen. Heidän välillään vallitsi vuosien ystävyys ja hienoinen vetovoima, mutta rajaa romanssiin ei ylitetty.


Constantinakin oli käyttänyt runsaasti viehätysvoimaansa Honeybunnyyn, mutta sihteeri ei ollut langennut kiusaukseen. Sen sijaan sihteerien ominaisuuksiensa lisäksi taitavaksi kaksoisagentiksi edellisessä operaatiossa osoittautunut Honeybunny oli saanut pätevän kontaktin pohjoiskorealaiseen kaksoisagenttiin tapahtumissa, joissa agentit joutuivat selviytymään Hollywoodin monikansallisessa, glamöörissä miljöössä. Jane ei lakannut ihmettelemästä HMSS:n työntekijöiden monia avuja ja taitoja.


−Tervehdys teille kaikille, rakkaat HMSS:n ässät! L huudahti hymyillen astuttuaan ydinryhmänsä joukkoon. −Toivottavasti olette kaikki levänneet vaativan Oprahi-operaationne sekä Yhdysvaltojen matkan jälkeen ja olette valmiita uusiin haasteisiin. Jane, Constantina ja XXL, tervetuloa jälleen päämajaan. Queue ja Honeybunny, kiitos, kun olette monine taitoinenne mukana. En ehkä aina muista kiittää teitä kaikkia loistavasta ammattitaidostanne ja uhrautuvuudesta, mutta toivon teidän muistavan, että ilman teitä paljon vahingollista olisi päässyt tapahtumaan. Mikään tai kukaan ei voi teitä korvata! Käännyn jälleen puoleenne visaisten ja akuuttien ongelmien kanssa. Mutta ottakaamme ensin neuvoa-antavaa teetä tykötarpeineen.


Osanottajat hakivat keskenään rupatellen teeateriansa asettuen pyöreän pöydän ääreen.


−Missä muuten Ramona on? Consta kysyi hiljaa Janelta, joka istui hänen vasemmalla puolellaan.


−Muistaakseni neiti Canasta on välillä hoitamassa kasinobisneksiään, Jane totesi.


−Sanoitko neiti? Luulin, että L ja Ramona olisivat jo avioituneet, meniväthän he kihloihinkin.


−En ole kuullut, että olisivat.


−Ramona on niin ihastuttava, että jos he eivät aiokaan avioitua, hän kenties…, Consta mietti ääneen haaveellisesti.


Jane pyöritteli päätään ja silmiään. L jatkoi:


−No niin, rakkaat naiset! On jälleen aika ryhtyä tositoimiin. Menen suoraan asiaan. Itse hänen majesteettinsa alainen, kunnianarvoisan kuningattaremme vartijakunnan johtajatar, on kääntynyt suoraan puoleemme.


Kuului vihellyksiä ja ohhoh-huudahduksia. Teekupit kilahtelivat lautasille ja pari teelusikkaa putosi lattialle. L jatkoi:


−Minulla on tiettyjä yhteyksiä hovin organisaatioon, mikä saattaa vaikuttaa asiaan, samoin Ramonalla kasinobisneksensä kautta. Itse kuningatar on saanut huolestuttavan yhteydenoton taholta, joka väittää, että nykyinen kruununperimys on kumottava. Yhteydenottaja väittää omaavansa todisteet siitä, että kruunu kuuluu hänelle.


Huoneessa vallitsi hetken hämmästynyt hiljaisuus. Jopa Queue istui suu ammollaan. Jane tajusi, että Lei ollut vielä jakanut tietoa edes Queuen kanssa, vaikka tämä oli seuraavana HMSS:n arvoasteikossa. Jane näki nyt selvästi, että L oli rasittunut ja huolten painama. Eikä ihme. Jos L:n kertoma väite piti paikkansa, koko Britannian maine ja tulevaisuus olivat vaakalaudalla. Oli selvää, että asia ei saisi vuotaa minnekään. L näytti pohtivan seuraavaa lauselmaansa.


−Mistä syystä hovi kääntyi juuri HMSS:n puoleen? Jane kysyi.


−Meidän tiedetään toimivan tehokkaasti ja tahdikkaasti sekä pysyvän mahdollisimman näkymättömästi taustalla. Nyt tarvitsemme teidän täydellisen sitoutumisenne tulevaan operaatioon. Ei ainuttakaan poikkeusta, ei vapaapäiviä, ei puolta sanaa ulkopuolisille. Ykkösluokan turvataso ja täydet valtuudet. Luotan teihin kaikkiin vankkumattomasti. On kuitenkin tärkeä varoittaa, että tämä operaatio vaatii absoluuttisen omistautumisen. Onko kaikilla mahdollisuus olla käytettävissä 24 tuntia vuorokaudessa seuraavien viikkojen ajan? L painotti ja katsoi agentteja yksi kerrallaan.


Constantina ja XXL vilkaisivat toisiaan hymyn häivähtäessä molempien kasvoilla. He nyökkäsivät L:lle yhtä aikaa. Jane nyökkäsi ja katsahti Queueta, joka tuijotti näyttöruutua nyökytellen. Oli selvää, että kaikki läsnä olevat halusivat mukaan operaatioon. HMSS:n naiset olivat ensisijaisesti lojaaleja työnantajalleen, eikä kukaan heistä kyseenalaistaisi L:n päätöstä tukea hovia. Ranskaan palannut agentti Quasimode saisi tarvittaessa vapautuksen osallistumisesta, sillä hänen työkenttänsä oli ennen kaikkea Pariisi. Hän tiesi parhaimmin, millä tavoilla Notre Damen kirkonkellojen köysissä tuli roikkua saadakseen kellot soimaan. Häntä tarvittiin myös tulipalossa vaurioituneiden tornien entisöinnin neuvonantajana.


−Hyvä! Kun kerran kaikki ovat mukana, kerron, mistä kuningatarhuoneen huoli on lähtöisin. Britannian hallituksen erikoisosasto, SQRG eli Save the Queen and the Royal Gang, otti meihin yhteyttä ja kertoi, että Marianne Stuart -nimisen henkilön allekirjoittama kirje väitti kummia. Sen mukaan hän olisi Skotlannin laillinen hallitsija − suoraan alenevassa polvessa aina aikoinaan teloitettuun Maria Stuartiin asti! Maailmahan tuntee Elisabet I ja Maria Stuartin julman tarinan.


−Todella! Kuningatar Elisabet I mestautti Maria Stuartin. Kaikkea muuta kuin reilua! XXL huudahti.


Muut katsoivat häntä yllättyneinä. Ei hänen sanomansa vuoksi vaan siksi, että he eivät tienneet XXL:n perehtyneen Englannin ja Skotlannin historiaan ja vieläpä reagoivan kiihtyneesti muinaiseen tapahtumaan. XXL jatkoi:


−Minä en hötkyilisi, sillä nykykuningatar on Windsorien uutta nousukassukua, ei Stuartien. Kyllähän ensimmäinen Elisabet -kuningatar surmautti Maria Stuartin, mutta ei tämä salaperäinen kruununtavoittelija Marianne ole sille Marialle sukua eikä siten millään tavalla meidän kuningattaremme perillinen. Teloitettu skottikuningatarhan oli Margaret Tudorin pojan, kuningas Jaakko I:n lapsi. Tosin Maria Stuart olisi kyllä perinyt kruunun, jos Elisabet I olisi hänen aikanaan kuollut, koska geeniperimä meni isoäidin mukaan. Ehkä pyrkyrimme yrittää seuraavaksi vedota siihen.


Seurasi tovin hiljaisuus, kun muut yrittivät hämmästyksen lamauttamina pysyä mukana XXL:n ajatuksenjuoksussa. Kun XXL kaivoi taskustaan omenan ja puraisi siitä äänekkäästi kolmanneksen verran, muut havahtuivat ja käänsivät katseensa L:ään, joka sanoi hitaasti:


−Marianne ei kuitenkaan tyytyisi vain Skotlantiin. Hän katsoo olevansa oikeutettu hallitsemaan koko Britannian imperiumia. Koska nainen uskoo olevansa Maria Stuartin jälkeläinen suoraan alenevassa polvessa, hän aikoo tehdä kaikkensa päästäkseen nykyisen kuningattaren paikalle. Ratkaisevaa on siis se, että hän olettaa olevansa Windsorien sukua, ehkä siksi, että 1500-luvulla eläneen Elisabet I:n jälkeen seuraava samanniminen on ollut vasta oma Elisabeth II:mme.


Agentit havahtuivat nyökyttelemään, mutta XXL luimisteli katsellen omenaansa. Constantina kysyi ällistyneenä:


−Ei kai hallituksemme ja kuningatar Elisabethimme usko, että joku itseään kuningattareksi tituleeraava hullu voisi saada Britannian hallintaansa?


−Ihmeellisempiäkin asioita on tapahtunut, Q sanoi katsellen joukkoaan vakavana.


Kaikki nyökyttelivät, vaikkeivät äkkiä keksineet, mikä olisi ollut vielä ihmeellisempää.


−Mutta kuinka joku muka voisi uhata Britannian kruunua? Sehän on kulkenut sukulinjoissa jo vuosisatoja, Constantina intti.


−Menemme siihen myöhemmin. Vaatimus ei ole kuitenkaan täysin tuulesta temmattu. Mutta meidän salainen tehtävämme on estää katastrofi. Tämä asia ei saa vuotaa julkisuuteen, sillä Englannin ja Skotlannin välit ovat aina olleet herkät. Tiedämme, että hovissa ei pidetä siitä ajatuksesta, että Skotlanti olisi myöskään itsenäinen. Tilanne sisältää monia riskejä, jotka yritämme estää. Tämä on meille myös kunnia-asia, onhan organisaatiomme nimetty sen mukaan, että palvelemme kuningattaremme etua. Toki Britannian salainen poliisi ja eräät muutkin poliisiorganisaatiot ovat asian kimpussa, mutta he tarvitsevat kokemustamme ja tietojamme lesborikollisuudesta. Queue jakaa teille tehtävänne. Jane ja Honeybunny, tulkaa vielä minun toimistooni, L lopetti ja nousi.


Jane huomasi, että agentit olivat hämmentyneitä, mutta kaikki luottivat L:ään ja toisiinsa, joten protesteja ei kuultu. Jane siirtyi L:n huoneeseen. L:n sihteeri Honeybunny istuutui L:n huoneessa tietokoneensa äärelle kirjoittamaan muistiinpanoja L:n ja Janen keskustelusta.


−Jane, aion pyytää sinulta paljon, L sanoi. − Lähetän sinut tuttuun paikkaan, Pohjois-Skotlannin saarille.


−Mutta entä Seldom, hänhän…


−Kultaseni, kaikki selviää ajallaan. Voit olla varma, että kaikki agenttimme rekrytoidaan tähän operaatioon, joka on tärkein tähänastisista. HMSS:n on brittiläisenä rikoksentorjunnan organisaationa periaatteessa kuningattaren palveluksessa, vaikka olemmekin itsenäisiä myös yksityisen rahoituksemme vuoksi. Nyt on kiire ja tärkeintä toimia, jotta löydämme hallitsijamme uhkaajan.


−Mitä sinä odotat minulta?


−Sinä otat päävastuun operaatiosta. Me emme sorru pitämään vallantavoittelijaa harmittomana hulluna, kuten kuulemma pääosa Salaisen Palvelun MI5-osastosta. Olethan sinäkin ollut todistamassa monenlaisten yllättävien epätodennäköisyyksien toteutumista aikaisemmissa operaatioissa. Luotan siihen, että toimit protokollan mukaan ja johdat koko tiimiä, jolla on suuri haaste edessään. Aluksi joudutte työskentelemään erikseen, sillä ryhmänä herättäisitte enemmän epäilyjä. Itsenäisinä yksikköinä olette paremmassa asemassa etsiäksenne kohdettamme. Joten, aloittakaamme!










3. LUKU


Lepsomin vankilassa…



Kun sellin lukko kello 02:45 raksahti auki ja raskas teräsovi raottui, Venus hymyili leveästi. Samassa vankilan valot sammuivat. Venus odotti hetken, kunnes tunsi hellän nuolaisun poskellaan. Pehmeä häntä vispasi punkan laitaa. Tuo nyt on turhaa, hännän kopina voi antaa minut ilmi, Venus ajatteli ja nykäisi hihnasta Bindyä.


Venus nappasi vankilan käsityökerhossa tekemänsä olkakassin sängyn alta, heitti sen olalleen, ja kuiskasi Bindylle ”Valo”. Koiran kuononpäähän syttyi valokiila, jota Venus lähti seuraamaan poistuessaan pehmein tassuin kopistaan.


Venus käveli ennalta moneen kertaan kulkemansa reitin sulkien korvansa vankien huudahduksilta, jotka sättivät vankilan valojen sammumista. Bindy kulki remmissä joutuisasti kohti ensimmäistä lukittavaa väliovea vankilan käytävällä, pysähtyi, ja samassa ovi kolahti auki. Vartijat eivät pimeydessä huomanneet kopin ohitse konttaavaa Venusta ja tämän avuliasta lemmikkiä, jonka kirsun päässä olevan valon Venus oli sammuttanut ohituksen ajaksi. Venus ihaili Digi-Disan ja Bindyn yhteistyötä erityisesti siksi, että sen ansiosta hän oli onnistunut juuri oikealla hetkellä lähtemään sellistä. Vartijoilla ei ollut hajuakaan siitä, mitä oli meneillään. Venus harppoi eteenpäin kuudesta perättäisestä ovesta, jotka aukenivat hänen edessään kuin ”sesam aukene” -komennosta.


Viimeisellä ovella Bindy työnsi hännänpäänsä ulko-oven lukkojärjestelmään. Myös vankilan sisäänkäynnillä oli pimeää, mikä sai Venuksen kerrankin hyrisemään. Vankilan käytäviltä kuului huutoja ja ovien ryskyttämistä, mutta kukaan vangeista ei päässyt häiritsemään Venusta, eivätkä vartijat tajunneet, mitä oli tapahtumassa. Venus virnisti ja iloitsi siitä, että Digi-Disa oli totisesti taitava. Venus kiiruhti Bindyn kanssa ulos vankilan sivuovesta ja riensi Disan neuvomaan kadunkulmaan. Sen vieressä oli auto, jossa oli luvatusti tummenetut ikkunat, ja auton moottori oli käynnissä. Kuski väläytti takavaloja kolme kertaa. Venus virnisti huojentuneena. Autoon vain ja menoksi!










4. LUKU


Janen kartanossa



Jane varmisti, että Charmant-täti ja hänen elämänkumppaninsa Anaštaisin olivat lähteneet Britannian luoteisalueella sijaitsevien UlkoHebridien St. Kilda -saarelle luontoa ihailemaan. Janen maalaiskartanosta he pysyisivät poissa vielä pari päivää. Janella tulisi olemaan ikävä Charmant-tätiä, mutta onneksi he olivat saaneet viettää monta päivää kartanossa yhdessä käyden läpi väliin jääneiden aikojen tapahtumia. Jane ei olisi voinut olla onnellisempi Charmantin paluusta eikä siitä, että täti oli löytänyt mitä ihanimman kumppanin, toivottavasti loppuelämäkseen. Janea huojensi tieto, että pariskunta oli päättänyt olla matkustamatta Venäjälle Anaštaisinin kotiseuduille, koska Venäjä oli aggressiivisuutensa vuoksi kärkevissä ristiriidoissa melkein kaikkien muiden paitsi Pohjois-Korean kanssa.


Jane oli järjestänyt Charmantille ja Anaštaisinille mahdollisuuden vaellella karun kauniilla St. Kildalla kovien Kalifornian-koettelemusten ja niistä toipumisen jälkeen. Charmant oli lähettänyt viestin ja toivottanut onnea uuteen operaatioon sekä maininnut, että ei tarvinnut huolestua, jos he viipyisivät suunniteltua kauemmin. Jane luotti Charmant-tädin vaistoon ja siihen, että täti pitäisi huolen itsestään, Anaštaisin myös.


Janella oli myös toinen syy haluta omaa rauhaa kartanoonsa. Vaikka HMSS:n uusi operaatio oli alkanut, ja juuri samaan aikaan Venus Vulcanus oli jälleen karannut vankilasta. Se nainen oli pitelemätön. Nyt Jane tarvitsi kahdenkeskistä aikaa Seldomin kanssa. Se olisi tärkeää pitkän ja haastavan Oprahi-operaation jälkeen, mutta myös siksi, että hän tarvitsi Seldomin osaamista uuden operaation suunnittelussa ja toteuttamisessa. Jane oli lähettänyt Seldomille salatun viestin HMSS:n järjestelmän kautta, ja nyt hän odotti vastausta. Seldomin tapaamisen odottamisessa oli oma kutkuttava jännityksensä, joka epäilemättä huipentuisi huumaavan kiihkeään kohtaamiseen.


Kului tunti jos toinenkin, kun Jane tutki Elizabet I:n aikaisia tapahtumia 1500-luvulta. Se, että joku väitti olevansa oikeutettu kuningatar nykyisen sijaan, tuntui ensin täysin mahdottomalta ja naurettavalta, mutta mitä enemmän Jane luki ja mietti, sitä epävarmemmaksi hän tunsi itsensä. Hän arveli, että L oli Queuen ja Honeybunnyn avustuksella selvittänyt taustat ja tajunnut saman kuin Jane: valtakunnan kruunu saattoi todellakin olla uhattuna.


Kun tietokone kilahti, Janen sydän hypähti. Sen täytyi olla Seldom, ja niinhän se olikin. Viestissä luki: ”En voi tulla. Sinun on tultava tänne pohjoiseen. Täällä tapahtuu, ja tarvitsen apuasi liittyen uuteen operaatioomme. Pyydä uudet ohjeet päämajasta. Tänne on vaikea päästä.”


Huolestuminen häivähti Janessa, mutta se oli unohdettava ja tehtävä kuten Seldom pyysi. Sen Jane teki, saaden Queuelta ohjeet lähteä HMSS:n järjestämällä kyydillä Skotlantiin, josta olisi kuljetus kohteeseen. Jos Seldomkin oli jutun jäljillä, he voisivat jatkaa tutkimista yhdessä − myös toistensa, jos aika vain salli. Jane vastasi Seldomille: ”Kult.sydänkäp.ihana.kaipaan. Tulen auttamaan, kerro minne.” Jane toivoi, että Seldom näkisi, kuinka lyhyeenkin viestiin saattoi mahduttaa paljon rakkautta.


Odottaessaan Seldomin vastausta Jane teki muistiinpanoja vuosisatoja aiemmin jyllänneestä kuninkaallisesta, tai pikemminkin kuningattarellisesta draamasta. Nykyinen vallantavoittelija ”Marianne” oli HMSS:n tietojen mukaan väittänyt valtansa oikeutuksen perustuvan ”suureen historialliseen vääryyteen”. Sen seurauksena hänen väittämänsä oma esiäitinsä 1500-luvulla oli menettänyt päänsä silloisen Englannin ja Irlannin kuningatar Elisabet I:n käskystä.


Elisabet I:n vanhemmat olivat olleet historian hyvin muistamat kuningas Henrik VIII ja Anna Boleyn. Skotlannin ja Englannin kruunua havitellut Maria Stuart oli paennut Skotlannista äitinsä serkun, Elisabet I:n, luokse Lontooseen, koska olot Skotlannissa olivat käyneet tukaliksi.


Katolilaiset salaliittolaiset yhdessä Ranskan hovin kanssa olivat olleet Maria Stuartin puolella väittäen, että Marian kuuluisi hallita kuningattarena Elisabet I:n tilalla. Sellainen ajatus ei tietenkään sopinut kuningattarelle lainkaan, joten hän mestautti Maria Stuartin pois valtaa kärkkymästä. Nykyinen vallantavoittelija ”Marianne” väitti olevansa sukua Maria Stuartille, joten hänellä olisi siitä syytä muka oikeus päästä kuningattareksi nykyisen Elisabeth II:n tilalle.


Mielenkiintoista Janesta oli myös se, että ”päättömällä” Maria Stuartilla oli ollut yksi perillinen, josta Elizabet I:n jälkeen oli tullut Englannin kuningas Jaakko I. Nykyinen vallantavoittelija Marianne vetosikin ennen kaikkea siihen, että nainen oli suoraan alenevassa polvessa Jaakko I:n tytär. Jane arveli, että vallantavoittelijan oli mahdotonta osoittaa perimysjärjestyksensä, joka olisi epäilemättä tullut esille jo kauan sitten.


Koska koko draamasta oli vuosisatoja, tuskin valtaa Britanniassa vaihdettaisiin, vaikka Marianne olisikin jälkeläinen alenevassa polvessa tai edes nilkassa. Silti Mariannen pyrkimys voisi olla haitallinen ja kukaties vaarallinenkin. Ainakin se voisi herättää kaunaa nykyistä hovia kohtaan, jolla oli satojen miljardien puntien omaisuus tukenaan. Tieto siitä, että nykyinen kuningatar ei olisikaan oikeutettu vallanperijä, voisi lisätä paineita muuttaa Iso-Britannian järjestelmä tasavallaksi. Hurjimmassa skenaariossa kuninkaallisten pitäisi jakaa omaisuutensa kansan hyväksi. Eikä kukaan tiennyt vielä, mitä keinoja vallantavoittelija aikoi käyttää saavuttaakseen päämääränsä.


Kun Janen kirjoittama raportti oli valmis, kello näytti puoltayötä, mutta yhteyslaite pysyi yhä mykkänä. Jokin oli vinossa, Jane tunsi sen selvästi. ”Pohjoinen” oli liian laaja vihje Seldomin sijainnista. Olisi otettava käyttöön järeämmät avut. Jane pelkäsi, että Seldom joutuisi syystä tai toisesta vallantavoittelijan kanssa tekemisiin, eikä siitä ehkä hyvää seuraisi. Nainen saattoi olla missä tahansa. Vuosisatojen aikana kertyneen kollektiivisen katkeruuden painetta ei kannattanut vähätellä.


L pyysi Janea selvittämään vallantavoittelijan olinpaikan. Päällikkö oli myös käskenyt agentteja vangitsemaan naisen operaatioryhmänsä kanssa millä keinolla tahansa. Yksi HMSS:n saama vihje oli Womansaari, josta tiedettiin vain nimi. Queuen mukaan saari sijaitsi jossakin Skotlannin ja Norjan laajoilla merialueilla. Osa agenteista etsi jo kohdetta, sillä siellä, vahvistamattoman huhun mukaan, kokoontuisivat pian Britannian lesbot vuotuiseen kisaan. Se olisi kansainvälinen, eristynyt lesboyhdyskunta, jonne lesborikollistenkin oli mahdollista kätkeytyä.


HMSS ja viranomaiset eivät tienneet tarkkaan, missä oletettu saari sijaitsi, koska se ei näkynyt tutkassa eikä muillakaan teknologian keinoilla, ihme kumma. Yksi keino oli etsiä naisia, jotka tiesivät saaren sijainnin ja olisivat jo matkalla sinne. Digivakoilu oli yksi mahdollinen keino, ja sen käyttöä Queue oli opettanut jo aiemmin agenteilleen. Niinpä Jane etsi verkosta vakoilun avulla naisten välisiä viestejä Woman-saareen liittyen. Seldom, Constantina ja XXL oli lähetetty ennalta Skotlannin luoteisrannikolle odottamaan ohjeita saarelle pääsemiseksi. Jane matkustaisi sijaintitiedot saatuaan perässä.


Vihdoin Jane löysi Harmaasta Netistä kolme viitettä Womansaaresta ja siellä pian alkavasta vuotuisesta tapahtumasta. Hän raportoi asiasta Queuelle ja lähetti viestit operaatiossa mukana oleville HMSS:n agenteille. Kun kaikki välttämätön oli tehty, Jane läpsäytti läppärinsä kiinni ja sanoi puoliääneen: ”Seldom, olen tulossa!”










5. LUKU


Birsay, Orkney-saaret



Constantina Stendis istui Skotlannin koilliskulmassa sijaitsevassa John O’Groatsin satamassa odottaen venekyytiä Orkeny-saarilla sijaitsevaan Kirkwallin kylään. Lauttasatama antoi esimakua Orkneysaarten karusta kauneudesta. Puuton, avara maisema kutsui tuulia ilakoimaan. Lähialueiden mereen laskeutuvat kymmeniä jalkoja korkeat jyrkänteet saivat haukkomaan henkeä. Sataman viereinen linnamainen hotelli toi vihertävän ja ruskehtavan sävyille vastapainoa puisine, värikkäine pikkutaloineen. Merestä korkeuksiin nousevat teräväkärkiset, meren muovaamat kalliot olivat kuin pienoisvuoria rannikon kupeessa. Contantinan oli vaikea olla huumaantumatta näkymistä, joita eivät häirinneet urbaanit, kolkot rakennukset, asfalttitiet autojen luoma tympeä tunnelma. Täällä ei osannut kaivata edes puita.


Maisemia katsellessaan ja venettä odottaessaan Constantina mietti rakastettuaan ja kumppaniaan XXL:ää, joka tuntui viime päivinä ottaneen häneen hieman etäisyyttä. Hän ei voinut moittia XXL:ää, joka oli kertonut luopuneensa odottamasta häneltä yksiavioisuutta. Consta myönsi itselleen, että sen odottaminen olisikin ollut turhaa. Silti Consta nykyisin tunsi aina omantunnon nipistyksen silloin, kun agentin työ vaati häneltä intiimiä tiedustelua.


Mustasukkaisuus oli kerta kaikkiaan inhottava ja hyödytön tunne, ainakin Constantinan mielestä hänen omassa työnkuvassaan. Hän oli itse luullut olevansa vapaa tuosta kalvavasta tunteesta, mutta kun se kerran oli yllättävässä tilanteessa tahtomatta noussut pintaan, sen oli vain annettava huuhtoutua pois. Itse hän ei enää haluaisi sen kynsiin enempää joutua, kuten ikävä kyllä oli käynyt edellisen operaation loppuvaiheissa. Onneksi uusi ”Vallantavoittelija” -operaatio tulisi viemään aikaa ja huomiota parisuhdeongelmilta. Työhön liittyviä houkutuksia varsinkin tulisi aina riittämään. Viehättäviä naisia tuntui ilmaantuvan niin HMSS:n kuin lesborikollistenkin joukkoon.


Keskusteltuaan Queuen kanssa salaisella yhteydellä Constantina oli vakuuttunut, että hänen oli parempi suunnata yksin kohti pohjoista. Jane oli ilmoittanut yhyttävänsä Seldomin ja lähtevänsä kohti pohjoista etsimään Marianneksi kutsuttua naista, joka vaikutti olevan Iso-Britannian hovia uhkaavan vaaran ja skandaalin takana.


Päämajassa teki hektisesti töitä johtoryhmän nelikko, L, Queue, Honeybunny ja päämajaan palannut Ramona, jotka johtivat tiedustelua ja koordinointia sekä yhteyksiä viranomaisiin. Ennemmin tai myöhemmin jonkun olisi lähdettävä myös karanneen Venuksen perään. Venuksen karkuruus ei ollut mikään yllätys, mutta se ärsytti kaikkia agentteja ja lisäsi salaliittojen mahdollisuutta. Venuksella oli yhteyksiä ja päämääriä, joita järjestön oli paras olla unohtamatta uudenkaan uhan edessä. Röyhkeä Venus, joka ei Constantinan mielestä ollut aiemminkaan tuntunut erityisen välkyltä, oli onnistunut joka kerran pakenemaan tavalla tai toisella, varsinkin toisella.


Queuen mukaan Bindy-robotin jättämä digivana viittasi siihen, että Venuskin oli matkalla pohjoiseen, mikä oli huolestuttava yhteensattuma. Jälki oli kuitenkin kadonnut, eikä Venuksen sijainnista ollut uutta tietoa. Jos joku ainakin fyysisesti pärjäisi Venukselle, se olisi XXL. Nainen oli oli edellisen operaation aikana kehittänyt tietouttaan Venuksen toimintatavoista ja motiiveista. XXL saisi näyttää taitojaan myös omin voimin. Lihasvoimaa naisella riittäisi, ja selväksi oli tullut, että hän oli kehittänyt myös aivojaan. Todennäköistä oli, että Constantinan tehtävä ja viettelijättären tiedustelukeinot uudessa operaatiossa olisivat omiaan herättämään XXL:n mustasukkaisuuden jälleen, ja sitä myöten vahvistamaan tämän motiiveja operaatiossa.


Constantina kovetti luontonsa. Oli tärkeää, että agentit menisivät Skotlantiin erikseen, jotta heitä ei ryhmänä tunnistettaisi. Tuttu jännityksen, odotuksen ja moninaisten houkutusten herättämä kupliva ilon ja pelon sekoitus sai Constantinan kävelemään huoneessa edestakaisin.


HMSS:n erikoisagentti-kännykän pirahtaessa soittamaan korkeaa C:tä Constantina hätkähti, tarttui taskussa värisevään laitteeseen ja avasi yhteyden. Soittaja oli Queue.


−Olemme saaneet hieman lisää tiedustelutietoa pohjoisesta. Yritämme soittaa kaikille operaation agenteille uudelleen, ja haluan varoittaa sinuakin. On äärettömän tärkeää, että yhteytenne päämajaan ja keskenänne jatkuvat. Pidä siis meihin sovittuina aikoina yhteyttä, samoin muihin operaation agentteihin. Jos se ei onnistu, kerro muille agenteille, että yhteys on saavutettava tavalla tai toisella. XXL on myös jo matkalla saarelle ja tapaa sinut siellä, laiturin tuntumassa. Onko selvä?


Constantina vahvisti Queuen käskyn. Sen tehtyään hän kuuli mereltä nousevan sumun keskeltä sumusireenin äänen. Se oli merkki toiminnan etenemisestä. Agentit olivat kukin tahoillaan matkalla etsimään saarta ja kruununtavoittelijaa, mutta heidän tuli pysyä toistaiseksi erillään. HMSS:n johtaja L tunsi nuoruudestaan jonkun, joka oli antanut vihjeen saaresta, jota kutsuttiin Isle of Womaniksi. Koska nimi muistutti ärsyttävästi liikaa Isle of Man -saarta, HMSS:n käyttämä nimi oli Woman-saari. Viesti oli, että jos halusi tulla pitämään hauskaa ja seuraamaan kilpa-ajoa, kannatti etsiytyä Orkneyn kautta Norjan Stavangerin suuntaan ja sieltä toisella aluksella Woman-saarelle, mahdollisimman pian. Kyydin saattoi ostaa etukäteen Norjasta, Stavangerin lähistöllä sijaitsevasta BAR-nimisestä ravintolasta. Yksityisveneellä saarelle oli vaikeampi löytää, muttei mahdotonta, jos seurasi epämääräisin aikatauluin kulkevaa yhteysalusta. Saaren salaperäisyys lisäsi sen kiinnostavuutta.


Constantina nousi pienehköön laivaan, jossa oli muutamia naisia. Jotkut naisista vilkuilivat häntä kiinnostuneina, ja hän joutui käyttämään tahdonvoimaansa estääkseen itseään ryhtymästä flirttiin. Vielä ei ollut sen aika. HMSS:n muita agentteja hän ei havainnut, mutta jotkut saattoivat olla naamioituneina. Esimerkiksi upea Seldom oli kehittynyt huipputaitavaksi naamioinnissa niin, että hänen kumppaninsa Janekaan ei ollut häntä aina tunnistanut.


Merimatka sujui rauhallisesti, vaikka alueella olikin tyypillistä navakkaa, suuntaansa vaihtelevaa tuulta ja merenkäyntiä. Constantina laati mielessään suunnitelmia operaation niukkoihin taustatietoihin pohjautuen, kunnes laiva alkoi hidastaa vauhtiaan. Constantina valpastui ja puki ylleen paksun hupullisen toppatakin raa’an pohjoistuulen varalle ja nosti selkäänsä repun. Laivan saavuttua valaistulle laiturille Constantina lähti lompsimaan raskailla maihinnousukengillään Orkneyn pääsaaren karulle kamaralle. Kaukana olivat Ranskan linnojen eleganttien muotinäytösten keveät, paljastavat luomukset operaatio Chenonceaussa, Constantina huokaisi mielessään. Nyt olivat tarpeen villakerrastot ja tuulen- ja vedenpitävät anorakit.


Constantina odotti muutaman minuutin, kunnes häntä kuljettamaan tullut sähkömoottorilla varustettu musta kumivene pysähtyi laiturin hämärään päähän. Hän käveli ripeästi veneen luokse, nyökkäsi punatukkaiselle ohjaajalle ja nousi aluksen kyytiin. Valonheitin paljasti kuohuvat aallot, kun kumivene lähti halkomaan aavan meren pimeyttä. Constantina piteli kiinni selkänojallisesta penkistä, johon vauhtia kiihdyttävän veneen aiheuttamat pärskeet heittivät kylmiä kuohuja. Hän veti huppua tiiviimmäksi ja työnsi housujen lahkeet karvavuorisiin maihinnousukenkiinsä. Aina kun aalto keikautti kumivenettä, Constantina kirosi Skotlannin murteella, joka ei ollut hänen vahvuuksiaan. Se tuntui jollakin tavalla helpottavammalta kuin englantilaisen laimea ”dam”.

